Storiemakers vereer tydens 10de ATKV-Woordveertjies – Pieter Cloete
Home / Afrikaanse flieks en Teater / Storiemakers vereer tydens 10de ATKV-Woordveertjies
Dan Sleigh wenner van die ATKV-Prosaprys vir 1795, uitgegee deur Tafelberg saam met Deidre Le Hanie, besturende direkteur van die ATKV.
Storiemakers vereer tydens 10de ATKV-Woordveertjies
Tydens 'n luisterryke saamkuier op Vrydag 8 September is storiemakers en woordtowenaars tydens die tiende ATKV-Woordveertjies op die Anura-landgoed buite Stellenbosch vereer.
Die gasvrou vir die aand was Nina Swart en die gaskunstenaar, Spoegwolf. Lee-Ann van Rooy en Stian Bam het as woordkunstenaars opgetree. Hennie van Greunen was die regisseur van dié geleentheid.
"Die ATKV bekroon al 'n dekade lank uitsonderlike bydraes rondom die Afrikaanse woord. Vanjaar se inskrywings was weer van uitstaande gehalte en die ATKV is saam met die wenners trots op hul prestasies," sê Deidre Le Hanie, besturende direkteur van die ATKV.
Rosita Oberholster vir Troue in 'n Towerbos (Romanza) het die Prys vir Romanses ontvang.
Die ATKV se Woordwystoekenning word al meer as 'n dekade lank jaarliks toegeken aan 'n woordeboek of taalgids wat grense verskuif. Die ATKV-Woordwystoekenning 2017 gaan aan Ouma Geelmeid ke kx'u ||xa||xa N|uu, uitgegee deur die Centre for African Language Diversity, Universiteit van Kaapstad.
Die Woordveertjie vir 'n Liefdesroman is aan Chanette Paul vir Offerande (LAPA Uitgewers) oorhandig.
Die Woordveertjie vir die beste niefiksie-boek in Afrikaans word vanjaar die eerste keer toegeken aan Elsabé Brits, vir Emily Hobhouse: Geliefde verraaier, uitgegee deur Tafelberg.
Die ATKV-Woordveertjie vir Leesbevordering is 'n inspirerende kategorie wat bewys watter verskil een mens se droom in 'n gemeenskap kan maak. Vanjaar se Toekenning vir Leesbevordering gaan aan die Jazz Town-biblioteek, Uitenhage, in die Oos-Kaap.